Kamala luonto

Kamala luonto on strippisarjakuva, jota tekevät Jarkko Vehniäinen ja Marja Lappalainen. Sarjan nimi on parodia Avara luonto -luontodokumentista. Kamala luonto sai alkunsa vuonna 2001 Vehniäisen Helsinki-aiheisesta pilakuvasta: jääkiekon SM-liigassa Ilves oli pudottanut jatkosta HIFK:n ja Kärpät Jokerit, ja Vehniäinen piirsi sarjakuvan Helsingin vihatuimmista eläimistä. Hahmot olivat Vehniäisestä niin hyvät, että hän alkoi piirtää niistä omaa sarjakuvaa pöytälaatikkoon. Vuonna 2002 Vehniäinen osallistui sarjakuvallaan Kemin sarjakuvapäiville päästen sillä loppukilpailuun asti. Vuonna 2008 Kamala luonto sai ensimmäisen julkisen julkaisualustansa, kun se alkoi ilmestyä Plaza.fi-nettisivustolla. Tämän jälkeen se alkoi levitä sanomalehtiin: ensimmäisenä ilmaisjakelulehti Metroon, sitten Turun Sanomiin ja Helsingin Sanomiin. Nykyään Kamala luonto ilmestyy parissakymmenessä sanomalehdessä ympäri Suomen. Sitä julkaistaan myös Ruotsissa, Norjassa ja Tanskassa eri sarjakuvia yhteen kokoavassa sarjakuvalehdessä.

Vuodesta 2016 sarjakuvan toisena käsikirjoittajana on toiminut Marja Lappalainen. Lappalainen ideoi ja tekee käsikirjoituksia, Vehniäinen viimeistelee ne strippimuotoon ja hoitaa piirrospuolen. Sarjakuvan albumit kustantaa Otava/Like. Kamalan luonnon kirjaperheeseen kuuluu sarjakuvien lisäksi myös lasten kuvakirjasarja Kamalan ihanat pennut, joka kertoo sarjakuvan eläinhahmoista ajalta kun ne olivat pieniä pentuja. Kamalan luonnon kirjoja ja erilaisia oheistuotteita myy kirjakauppojen lisäksi tekijöiden oma yritys Elukkamania.

Vuonna 2019 Kamala luonto sai kymmenosainen podcastin Kamala luonto - Eläimen tarkoitus. Mikko Kaukolampi on käsikirjoittanut ja ohjannut strippejä syventävän ääniseikkailun. Ääninäyttelijöinä toimi tunnettuja suomalaisia kuten Hannes Suominen kärppänä, Joonas Saartamo ilveksenä, Matti Onnismaa hirvenä ja Paula Vesala pöllönä.

 Juoni 
Kamalan luonnon hahmoja ovat villit metsäneläimet ja kesyt kotieläimet. Sarjan päähahmot, ilves ja kärppä, ovat petoja, jotka pitävät metsästyksestä ja käytännön piloista. Suosituimmiksi hahmoiksi ovat nousseet pää edellä kaikkeen syöksyvä mielenhäiriöinen kettu, joka vuoroin touhuaa maanisesti, vuoroin romahtaa alimpiin pohjamutiin, sekä uudempi hahmo majava, joka erityisherkkänä introverttina välttelee sosiaalisia tilanteita ja viettää aikaa kaikkein mieluiten yksin omassa pesässään. Kamala luonto sisältää elämän sattumusten, murheiden ja riemujen analysointia mustaa huumoria kaihtamatta. Välillä pohditaan syvällisiä, välillä viljellään vessahuumoria. Sarja sisältää runsaasti viittauksia populaarikulttuuriin eli elokuviin ja tv-sarjoihin sekä muihin sarjakuviin. Metsässä on nähty muun muassa Alien, Mikki Hiiri, DeLorean, Totoro ja Star Wars -hahmoja.

 Hahmot 

 Ilves ja kärppä ovat hyviä ystäviä ja niillä on yhteiset harrastukset: saaliin metsästys, raateleminen ja syöminen. Ne pohtivat elämää, vitsailevat toisilleen ja pitävät erityisesti pieruhuumorista. Heitä yhdistää myös se, että naarasta ei tunnu löytyvän koskaan.
 Kettu on sympaattinen sekopää. Se kiitää tunteiden äärilaidasta toiseen, säntää sata lasissa ympäriinsä ja sille sattuu ja tapahtuu kaiken aikaa.
 Karhu on metsän kuningas ja öykkäri. Se saa aina tahtonsa läpi kokonsa ja voimansa ansiosta.
 Hirvi on ikuinen optimisti ja haaveilee rakkaudesta. Se on valitettavasti myös metsän huono-onnisin eläin.
Majava on erityisherkkä, tämän tästä itkuun pillahtava eläin. Sillä on tapana tarkkailla tapahtumia hieman sivusta. Vaikka se on erakkoluonne eikä koskaan halua tehdä elämässä mitään repäisevää, se on kuitenkin löytänyt toisen ääripään luonteen omistavasta ketusta parhaan kaverin.
 Sika ja lammas elävät tuotantoeläiminä ihmisten farmilla. Villieläimet pitävät niitä tyhminä ja pilailevat usein niiden kustannuksella. Sika ja lammas ovat tietämättömiä kohtalostaan joutua ihmisten ruokapöydän antimiksi, mikä on metsäneläimistä sangen huvittavaa.
 Pöllö on – tai ainakin on olevinaan – metsän viisain hahmo, joka antaa toisille neuvoja ja opastusta. Koskaan ei voi tietää ovatko sen neuvot hyviä vai huonoja.
 Jänikset ovat pääruokaa saalistajille, mutta ne ovat myös metsän filosofeja. Jänisten johtaja pitää (vastalauseista huolimatta) tylsiä luentoja tovereilleen.
 Tyttöpuput ovat kaveruskaksikko, joka analysoi elämää ja miessuhteitaan. Useimmiten suhteet eivät toimi ja ystävykset päätyvät aina takaisin toistensa seuraan.
 Ahma on rasittavuuteen asti yltiöpositiivinen tyyppi, joka ei suostu lannistumaan mistään vaan näkee kaikissa vastoinkäymisissäkin asioiden valoisat puolet.

 Albumit 














Jarkko Vehniäinen: Kamala luonto: Kettujahti, s. 64. Arktinen Banaani, 2016.
Jarkko Vehniäinen ja Marja Lappalainen: Kamala luonto: Pentukirja, s. 32. Arktinen Banaani, 2016.
Jarkko Vehniäinen: Kamala luonto: Kamalasutra, s. 160. Arktinen Banaani, 2017.
Jarkko Vehniäinen ja Marja Lappalainen: Kamala luonto: Eläimen tarkoitus, s. 64. Otava, 2017. 
Jarkko Vehniäinen ja Marja Lappalainen: Kamala luonto: Sunnuntaijengi, s. 80. Otava, 2018.
Jarkko Vehniäinen ja Marja Lappalainen: Kamala luonto: Juhlakirja, s. 80. Otava, 2018.
Jarkko Vehniäinen ja Marja Lappalainen: Kamala luonto: Sunnuntailounas, s. 80. Otava, 2019. 
Jarkko Vehniäinen ja Marja Lappalainen: Kamala luonto: Nousukiidossa, s. 80. Otava, 2019.
Jarkko Vehniäinen ja Marja Lappalainen: Kamala luonto: Pentukirja, s. 32. 2.uud.painos. Otava, 2019.
Jarkko Vehniäinen ja Marja Lappalainen: Kamala luonto: Ketun oma kirja (Like) 2020
Jarkko Vehniäinen ja Marja Lappalainen: Kamala luonto: Petojen jäljillä (Like) 2020
Jarkko Vehniäinen ja Marja Lappalainen: Kamala luonto: Sunnuntaivuoro (Like) 2021
Jarkko Vehniäinen ja Marja Lappalainen: Kamala luonto: Salatut eläimet (Like) 2021
Jarkko Vehniäinen ja Marja Lappalainen: Kamala luonto: Parhaassa seurassa (Like) 2022
Jarkko Vehniäinen ja Marja Lappalainen: Kamala luonto: Voimakirja (Like) 2022
Jarkko Vehniäinen ja Marja Lappalainen: Kamala luonto: Majavan oma kirja (Like) 2022
Jarkko Vehniäinen ja Marja Lappalainen: Kamala luonto: Oman elämänsä sankarit (Like) 2023
Jarkko Vehniäinen ja Marja Lappalainen: Kamala luonto: Kamalan ihanat pennut: Hurja seikkailu (Otava) 2023
Jarkko Vehniäinen ja Marja Lappalainen: Kamala luonto: Ystävyyskirja (Like) 2023
Jarkko Vehniäinen ja Marja Lappalainen: Kamala luonto: Täyttä elämää (Like) 2024
Jarkko Vehniäinen ja Marja Lappalainen: Kamala luonto: Ilveksen oma kirja (Like) 2024
Jarkko Vehniäinen ja Marja Lappalainen: Kamala luonto: Kamalan ihanat pennut: Ensilumen taika (Otava) 2024
Jarkko Vehniäinen ja Marja Lappalainen: Kamala luonto: Pää jäässä (Like) 2025

Lähteet

 Aiheesta muualla 

 Kamalan luonnon virallinen kotisivu
https://www.is.fi/kamalaluonto/
 https://www.facebook.com/kamalaluonto/
http://elukkamania.fi

Luokka:Suomalaiset sarjakuvat
Luokka:Strippisarjakuva